Etterlengtet kvalifiseringsseier for Portugal
Etter to poeng på de siste tre kampene, trengte portugiserne en seier for å henge med Russland og Israel i gruppe F. Portugal klarte kun 3-3 i Israel fredag, men i tirsdagens bortekamp hadde laget god kontroll. Den første scoringen satt likevel langt inne. Aserbajdsjan ble redusert til 10 mann da Rauf Alijev fikk sitt andre gule kort i det 55. minuttet. Og åtte minutter senere kom 1-0-målet da Bruno Alves headet inn en crossball fra João Moutinho. Vertene hadde lite å svare med, og i det 79. minuttet slo Portugal til igjen. Nok en gang var det en heading fra kort hold som ga uttelling da Almeida scoret på innlegget fra Fábio Coentrão. På seks kamper har Portugal samlet 11 poeng og ligger godt an i kampen om en annenplass som vil gi omspill om VM-billett. Israel ligger tre poeng bak, men møter Nord-Irland senere tirsdag. Russland har vunnet alle sine fire kamper og topper dermed gruppe F med 12 poeng.Mål: 0-1 Bruno Alves (63), 0-2 Hugo Almeida (79).
Bruno Alves og Hugo Almeida scoret da Portugal fant tilbake til seiersform med 2-0 over Aserbajdsjan i VM-kvalifiseringen.